ኣቶ ሰሎሞን ጸሃየ፡ እቲ ግዜ ንባዕሉ ብዙሕ መሰነዲ መሳርሒታት ዝነበሮ መድረኽ'ውን ኣይነበረን። ብፍላይ ኣብ ቃልሲ፡ ኣብ ሜዳ እንተኾንካ ድማ እቲ ሕጽረታት ይዛይድ። እታ ካሴት ንባዕላ ተረካቢት ኣይኮነትን። ንሕና ኣብቲ ማእከላይ ጨንፈር ባህሊ ስለዝነበርና ብውሱን መጠን ዝሓሸ ቀረብ ነይሩና። መጀመርታ ብጽሑፍን ብካሴትን ኢና ንስንድ ነይርና። ጽንሕ ኢሉ ድማ ናይ ቪድዮ ካሴታት መጺኡ። 'ታይፕ ራይተርስን'ውን' ነይረን። ግን ዉስን ቅዳሕ እየን ክሕዛ ዝኽእላ፤ ነዚ'ውን ኩሉ ኣይኮነን ዝረኽቦ። ኣብዚ መወዳእታ መድረኽ ጉጅለ ባህልታት ምርኢታተን ብቪድዮ ተሳኢሉ ክስነድ ተጀሚሩ። ካብኡ ሓሊፉ'ውን እቲ ዝተሳኣለ ኣብ ወጻኢ ናብ ዝርከቡ ኤርትራውያን'ውን ከምዝበጽሕ ይግበር ነይሩ። ኵናት እዩ'ሞ ሰነዳትኩም ሓደጋ ዘጋጠመሉ እዋን'ከ ነይሩዶ?
